Elektrisk Toyota Hilux på vej – debut om få dage

Toyota gør endelig alvor af planerne om en elektrisk version af den ikoniske Hilux. Allerede mandag den 10. november ventes bilproducenten officielt at løfte sløret for pickup’en, der bliver en del af niende generation af modellen – og som markerer Toyotas første fuldelektriske arbejdshest.

Den kommende elektriske Hilux bliver dog primært rettet mod det thailandske marked, hvor pickup-modeller står for næsten halvdelen af alle nye bilsalg. Det er også her, produktionen skal foregå fra slutningen af året.

Toyota har allerede testet konceptet grundigt. Den elektriske Hilux Revo BEV blev første gang vist i 2022 og har siden været brugt til alt fra minedrift i Thailand til testkørsel i Australien. Ifølge Pras Ganesh, vicepræsident for Toyota Motor Asia, har resultaterne været så lovende, at den elektriske udgave nu går i serieproduktion.

Her ses dieseludgaven af Toyota Hilux (foto: Toyota).

De tekniske detaljer er dog stadig omgærdet af mystik. Ganesh har antydet, at rækkevidden vil ligge omkring 200 kilometer, hvilket peger på, at batteriet ikke bliver stort – Toyota vil nemlig undgå at gøre bilen for tung og dermed reducere nyttelasten. Enkelte rygter taler om op mod 400 kilometer, men det lyder ifølge branchekilder temmelig optimistisk.

Klassisk konstruktion – ny energi

Selv om drivlinjen bliver elektrisk, holder Toyota fast i Hilux’ DNA. Den robuste chassisramme, som har gjort bilen nærmest uopslidelig gennem årtier, bliver bevaret i den nye generation. Det skal sikre, at pickup’en fortsat kan klare hårdt terræn og tunge laster – blot uden udstødning og brændstofpumpe.

At Toyota netop nu kaster sig ud i en elektrisk pickup, er næppe tilfældigt. De seneste år har flere kinesiske producenter presset på med elektriske og hybridiserede varebiler i Sydøstasien – og konkurrenten Isuzu har allerede vist en elektrisk udgave af D-Max.

Med Hilux BEV vil Toyota markere, at de stadig vil eje pickup-segmentet, hvor de i Thailand sidder på næsten 46 procent af markedet.

Global fremtid?

Om den elektriske Hilux også finder vej til Europa, er endnu uvist. Men bilen har et enormt globalt publikum – over 18 millioner solgte eksemplarer siden 1968 – og med den stigende elektrificering af erhvervskøretøjer er det næppe utænkeligt, at den på sigt også kan lande på europæiske byggepladser.

Samtidig arbejder Toyota på endnu en elektrisk pickup, Toyota EPU, som ventes at blive afsløret i 2026 og målrettes andre markeder.

Elektrisk Toyota Hilux på vej – debut om få dage