Elektrisk Toyota Hilux bekræftet til Danmark

Toyota har løftet sløret for en helt ny og niende generation af Toyota Hilux — og denne gang bliver det elektrisk. Den ikoniske pickup, som i mere end et halvt århundrede har været synonym med råstyrke og driftssikkerhed, får nu for første gang en fuldt elektrisk udgave. Og modsat de første rygter, bliver Danmark blandt de lande, der får den. Det bekræfter Toyota Danmark over for iNPUT.

“Den bliver i høj grad introduceret i Europa, herunder også i Danmark,” skriver pressechef Anders Tystrup fra Toyota Danmark i en mail.

Hilux har i 57 år været Toyotas mest slidstærke model og har overlevet alt fra mudder og ørkensand til Top Gears forsøg på at drukne og sprænge den i luften. Nu tager pickup’en springet ind i elbilsæraen.
Den nye generation fås både som fuldt elektrisk udgave, en dieselversion med mildhybrid-teknologi – og senere også som brintbil.

Elektrisk Toyota Hilux.

240 kilometer på strøm – og stadig firehjulstræk

Den elektriske Hilux drives af et 59,2 kWh litium-ion-batteri, som giver en forventet rækkevidde på omkring 240 kilometer (WLTP). To elmotorer – én på hver aksel – leverer permanent firehjulstræk med et samlet drejningsmoment på 474 Nm.

Lasteevnen ligger på 715 kilo, mens den elektriske trækkapacitet er op til 1.600 kilo. Det er mindre end dieselversionens 3.500 kilo, men stadig nok til de fleste erhverv og håndværkere, der ønsker en emissionsfri arbejdshest.

Batteriet er placeret inden for den forstærkede stålramme for maksimal beskyttelse, og vadedybden på 70 centimeter er bibeholdt – ligesom Hilux’ legendariske offroad-evner.

Nummerpladen afslører det; Hilux er blevet elektrisk.

Ny generation – samme DNA

Udvendigt har Hilux fået et markant facelift med smallere LED-forlygter og et massivt Toyota-logo i front. Den elektriske version skiller sig ud med lukket frontgrill og aerodynamiske alufælge.

Indvendigt mødes man af en kabine inspireret af Land Cruiser, med opgraderede materialer og et 12,3-tommer digitalt instrumentdisplay. En central 12,3” touchskærm håndterer infotainment, trådløs Apple CarPlay, Android Auto og opladning af smartphone.

Som altid er firehjulstræk standard, og knapper til terræn- og offroad-funktioner er placeret centralt i kabinen. Den nye Hilux bliver desuden den første i modelrækken med elektrisk servostyring, som skal gøre styringen lettere og mere præcis i terræn.

Et kig indenfor.

Fokus på sikkerhed og tilslutning

Sikkerheden får også et løft. Toyota T-Mate og Safety Sense 3 er standard, og bilen kan løbende opdateres trådløst, lover Toyota. Nye funktioner inkluderer en lavhastigheds-accelerationsbegrænser, proaktiv førerassistent og et nødstopssystem, der automatisk bremser bilen ned, hvis føreren mister bevidstheden.

Via MyToyota-appen får både privat- og flådeejere adgang til en lang række data, blandt andet batteristatus, kørselsstatistik og live-sporing af op til 10 biler.

Dansk debut på vej

Toyota har endnu ikke offentliggjort danske priser eller lanceringsdato, men bekræfter altså, at den elektriske Hilux kommer til Danmark.

Det gør den til en af de første fuldt elektriske pickupper på det danske marked – og uden tvivl en, mange erhvervskunder vil holde øje med.

Elektrisk Toyota Hilux bekræftet til Danmark