Toyota sætter pris på elektrisk Hilux: Den er ikke for alle

Toyota Hilux har overlevet krige, ørkener, mudder og mere end én omgang mishandling på tv. Nu skal den også overleve overgangen til el. Til sommer lander den nye Toyota Hilux Electric i Danmark, og dermed får en af verdens mest sejlivede pickups for første gang en fuldt elektrisk drivlinje. Prisen starter ved 424.900 kroner ekskl. moms for varebilsudgaven, mens personbilsudgaven på hvide plader begynder ved 581.090 kroner.

Det gør Hilux Electric til et ret interessant bud for håndværkere, kommuner, entreprenører og andre, der gerne vil køre elektrisk uden at opgive pickup-formatet. Men den kommer også med et tydeligt forbehold: rækkevidden er ikke imponerende.

En elbil til arbejdsdagen – ikke langturene

Toyota opgiver rækkevidden til op til 257 kilometer WLTP. Batteriet er på 59,2 kWh, og bilen har permanent firehjulstræk via elmotorer på både for- og bagaksel. DC-opladning fra 10 til 80 procent klares ifølge Toyota på cirka 30 minutter ved en lader med mindst 150 kW.

Det er brugbart til en arbejdsdag med faste ruter, korte stræk og adgang til opladning. Men for dem, der trækker tungt eller kører langt, er det værd at kigge grundigt på behovet. Især fordi den elektriske Hilux må trække op til 1.600 kilo, mens den kommende diesel mildhybrid klarer op til 3.500 kilo.

Et kig indenfor i den elektriske Hilux (foto: Toyota)

Toyota lægger heller ikke skjul på, at eludgaven især er udviklet til erhverv og myndigheder, hvor 250 kilometer rækkevidde og 1.600 kilo trækkapacitet i mange tilfælde er nok.

Stadig bygget som en Hilux

Toyota har dog ikke bare smidt et batteri i en pickup og kaldt den grøn. Den elektriske Hilux er fortsat bygget på en forstærket ramme, og batteriet er placeret inden for chassiset for at beskytte det mod stød og vand. Vadedybden er bevaret på 70 centimeter, og bilen får stadig avancerede terrænprogrammer via Multi-Terrain Select. Med andre ord: Den elektriske Hilux skal stadig kunne tåle den slags brug, hvor almindelige SUV’er begynder at se nervøse ud. Lasteevnen er opgivet til 715 kilo.

Basisudgaven hedder Active, men udstyrsniveauet er ganske omfattende. Her får man blandt andet 12,3 tommer digital instrumentering, 12,3 tommer infotainmentskærm, trådløs smartphone-integration, adaptiv fartpilot, LED-forlygter, nøglefri betjening, varme i forruden, ratvarme, varmepumpe, 230 volt-udtag med 1.500 watt og Toyota Safety Sense 3.

Toyota Hilux Electric | Active | Legend
Rækkevidde (WLTP) | 257 km | 255 km
Batterikapacitet | 59,2 kWh | 59,2 kWh
Motor | 196 hk | 196 hk
Moment | |
Ladeeffekt (AC/DC) | 11 kW / 150 kW | 11 kW / 150 kW
Ladetid 10-80% | 30 min. | 30 min.
Nyttelast | 715 kg | 710 kg
Trækevne | 1.600 kg | 1.600 kg
Pris (inkl. moms) | 581.090 kr. | 631.143 kr.

Topudgaven Legend koster 25.000 kroner ekskl. moms ekstra som varebil. Den tilføjer blandt andet panoramavisning, eljusterbart førersæde, LED-baglygter, mørktonede ruder, dellæder og trådløs mobiloplader. Som personbil koster Hilux Electric Active 581.090 kroner, mens Legend lander på 631.143 kroner.

Dobbeltkabine bliver standard

Den nye Hilux kommer fremover kun som Double Cab, fordi det er den udgave, kunderne i stigende grad efterspørger. Kabinen er samtidig blevet moderniseret med inspiration fra den nye Land Cruiser, og bilen får for første gang elektrisk servostyring, som skal gøre den lettere at manøvrere og mindre brutal over ujævnt terræn.

De første Toyota Hilux Electric kommer til Danmark i løbet af sommeren. Til efteråret følger en dieseludgave med 2,8-liters motor og 48V mildhybrid-teknologi.

Læs også om vores testkørsel af Toyota bZ4X Touring

Toyota sætter pris på elektrisk Hilux: Den er ikke for alle